গ্রেফতার শ্রীলঙ্কার প্রাক্তন প্রেসিডেন্ট!

ওয়েব ডেস্ক : গ্রেফতার হলেন শ্রীলঙ্কার (Srilanka) প্রাক্তন প্রেসিডেন্ট রনিল বিক্রমসিংহে (Ranil Wickremesinghe)। সরকারি অর্থ ব্যক্তিগত কাজে ব্যবহার করার অভিযোগে তাঁকে গ্রেফতার করা হয়েছে বলে খবর। প্রাক্তন প্রেসিডেন্টের গ্রেফতারির ঘটনায় শোরগোল পড়ে গিয়েছে। তবে শুধু রনিল বিক্রমসিংহে নয়, গ্রেফতার হয়েছেন তাঁর স্ত্রী মৈত্রী বিক্রমসিংহে (Maithree Wickremesinghe)-ও।

সংবাদসংস্থা এএফপি সূত্রে খবর, ২০২৩ সালে সস্ত্রীক ব্রিটেন সফরে গিয়েছিলেন শ্রীলঙ্কার প্রাক্তন প্রেসিডেন্ট রনিল। সেই সফরে সরকারি অর্থ ব্যক্তিগত কাজে ব্যবহারের অভিযোগ উঠেছে তাঁর বিরুদ্ধে। এই অভিযোগে সম্প্রতি রনিল ও স্ত্রীকে জিজ্ঞাসাবাদ করা হয়েছিল। তার পরেই গ্রেফতার করা হয় তাঁদের। জানা যাচ্ছে, তাঁদেরকে দ্রুত কলম্বো কোর্ট মেজিস্ট্রেটের সামনে পেশ করা হবে।

আরও খবর : গাজায় দুর্ভিক্ষ ঘোষণা রাষ্ট্রপুঞ্জের! ইজরায়েলের দাবি, এসব মিথ্যে প্রচার

উল্লেখ্য, ২০২৩ সালে জি-৭৭ সম্মেলনে যোগ দিতে ব্রিটেন সফরে গিয়েছিলেন শ্রীলঙ্কার প্রাক্তন প্রেসিডেন্ট রনিল বিক্রমসিং (Ranil Wickremesinghe) এবং তাঁর স্ত্রী মৈত্রী। সেখানে গিয়ে তিনি যোগ দিয়েছিলেন উলভারহ্যাম্পটন বিশ্ববিদ্যালয়ের এক অনুষ্ঠানে। যা নিয়ে শুরু হয়েছিল বিতর্ক। সেই সময় এ নিয়ে জোর চর্চা শুরু হলে রনিল জানিয়েছিলেন, তিনি সরকারি অর্থ ব্যক্তিগত কাজে ব্যবহার করেননি। তবে প্রেসিডেন্ট পদ থেকে সরে যাওয়ার পর শ্রীলঙ্কার প্রাক্তন প্রেসিডেন্টের বিরুদ্ধে এই ইস্যুতে তদন্ত শুরু হয়েছিল। তদন্তকারীদের অভিযোগ ছিল, ব্রিটেনে সরকারি কোষাগার থেকে স্ত্রীর ব্যক্তিগত খরচ যোগানো হয়েছিল। সরকারি অর্থ দিয়ে নিজের দেহরক্ষীদের খরচও বহন করা হয়েছিল বলে অভিযোগ।

উল্লেখ্য, ২০২২ সালে এক বিরাট সংকটের মধ্যে দিয়ে গিয়েছিল শ্রীলঙ্কা (Srilanka)। সেই সময় সে দেশে ভেঙে পড়েছিল অর্থনীতি। জ্বালানি, খাদ্য ও ওষুধের ঘাটতিও দেখা দিয়েছিল সেখানে। বিদ্যুৎ বিভ্রাটও দেখা দেয় এবং মুদ্রাস্ফীতি আকাশছোঁয়া হয়ে যায়। এই পরিস্থিতিতে প্রাক্তন রাষ্ট্রপতি গোতাবায়া রাজাপক্ষ-র পদত্যাগের দাবিতে রাস্তায় বিক্ষোভে নেমেছিলেন সাধারণ মানুষ। রাজাপক্ষের ইস্তফার পরই রনিল বিক্রমসিংহে বাকি সময়ের জন্য রাষ্ট্রপতি হন। তবে এবার সরকারি অর্থ ব্যক্তিগত কাজে ব্যবহারের অবিযোগে গ্রেফতার হলেন রনিল বিক্রমসিংহে।